b'\n_START_ARTICLE_\nNiujorkas\n_START_SECTION_\nIstorija\n_START_PARAGRAPH_\nVietov\xc4\x97 buvo apgyvendinta dar gerokai prie\xc5\xa1 europie\xc4\x8di\xc5\xb3 atvykim\xc4\x85\xc2\xa0\xe2\x80\x93 \xc4\x8dia gyveno manahat\xc5\xb3 ir kanarsi\xc5\xb3 gentys. Pirmieji europie\xc4\x8diai, \xc5\xa1ioje vietoje pastat\xc4\x99 miest\xc4\x85, buvo oland\xc5\xb3 kolonistai: 1626\xc2\xa0m. jie \xc4\xafk\xc5\xabr\xc4\x97 miest\xc4\x85 ir pavadino j\xc4\xaf Naujuoju Amsterdamu. 1664 metais Britanijos laivai u\xc5\xbegrob\xc4\x97 miest\xc4\x85 ir pervadino New York (Naujuoju Jorku); galutinai miestas britams atiteko 1674 metais. 1785\xe2\x80\x931790 metais Niujorkas buvo laikinoji JAV sostin\xc4\x97._NEWLINE_1876\xe2\x80\x931886\xc2\xa0m. Niujorke pastatytas ir vienas i\xc5\xa1 visos Amerikos simboli\xc5\xb3\xc2\xa0\xe2\x80\x93 Laisv\xc4\x97s statula (Statue of Liberty). Tai buvo Pranc\xc5\xabzijos dovana amerikie\xc4\x8diams JAV nepriklausomyb\xc4\x97s \xc5\xa1imtme\xc4\x8dio proga. Jos auk\xc5\xa1tis\xc2\xa0\xe2\x80\x93 93 metrai. Septyni spinduliai simbolizuoja pasaulio dalis: Europ\xc4\x85, Azij\xc4\x85, Afrik\xc4\x85, Australij\xc4\x85, \xc5\xa0iaur\xc4\x97s Amerik\xc4\x85, Piet\xc5\xb3 Amerik\xc4\x85 ir Antarktid\xc4\x85._NEWLINE_XX am\xc5\xbeiaus III de\xc5\xa1imtmetyje \xc4\xaf Niujork\xc4\x85 i\xc5\xa1 JAV piet\xc5\xb3 atkeliavo daug afroamerikie\xc4\x8di\xc5\xb3. Draudim\xc5\xb3 eros laikais prasid\xc4\x97jo Harlemo rajono klest\xc4\x97jimas, sutap\xc4\x99s su miesto ekonomikos pakilimu, ir tuomet vir\xc5\xa1 miesto \xc4\x97m\xc4\x97 kilti dangorai\xc5\xbeiai. 1925 metais Niujorkas aplenk\xc4\x97 London\xc4\x85 ir pagal gyventoj\xc5\xb3 skai\xc4\x8di\xc5\xb3 tapo did\xc5\xbeiausiu miestu pasaulyje. 1939 ir 1964\xc2\xa0m. Niujorke vyko Pasaulin\xc4\x97 paroda._NEWLINE_2001\xc2\xa0m. rugs\xc4\x97jo 11 d. Niujorkas tapo pagrindiniu islamo terorist\xc5\xb3 taikiniu\xc2\xa0\xe2\x80\x93 u\xc5\xbegrobtais l\xc4\x97ktuvais buvo pa\xc5\xbeeisti ir nugriauti du dangorai\xc5\xbeiai (vadinamieji bok\xc5\xa1tai dvyniai), kuriuose buvo Pasaulinis prekybos centras (World Trade Center). Nelaim\xc4\x97s metu \xc5\xbeuvo 2 603 \xc5\xbemon\xc4\x97s, o 24 laikomi dingusiais. 2006 met\xc5\xb3 baland\xc5\xbeio 27 dien\xc4\x85 nugriaut\xc5\xb3 dangorai\xc5\xbei\xc5\xb3 vietoje buvo prad\xc4\x97tas statyti Taikos Bok\xc5\xa1to (Freedom Tower) dangorai\xc5\xbeis. 2012 met\xc5\xb3 pabaigoje jis buvo baigtas statyti.\n_START_SECTION_\nGeografija\n_START_PARAGRAPH_\nNiujorkas yra \xc4\xafsik\xc5\xabr\xc4\x99s Jungtini\xc5\xb3 Amerikos Valstij\xc5\xb3 \xc5\xa1iaur\xc4\x97s rytuose, pietin\xc4\x97je Niujorko valstijos dalyje, Hadsono up\xc4\x97s, \xc4\xaftekan\xc4\x8dios \xc4\xaf Atlanto vandenyn\xc4\x85, \xc5\xbeiotyse, ir tai Niujorkui pad\xc4\x97jo tapti prekybiniu miestu. Dauguma miesto pastatyta trijose salose: Manhatane, Steitene ir Long Ailende._NEWLINE_Hadsono up\xc4\x97 Hadsono sl\xc4\x97niu \xc4\xafteka \xc4\xaf Niujorko \xc4\xaflank\xc4\x85. Tarp Niujorko ir Trojaus miest\xc5\xb3 up\xc4\x97 sudaro estuarij\xc4\x85. Hadsono up\xc4\x97 skiria miest\xc4\x85 nuo Naujojo D\xc5\xbeersio, o kitoje Manhatano pus\xc4\x97je tekanti Ryt\xc5\xb3 up\xc4\x97 Manhatan\xc4\x85 ir Bronks\xc4\x85 skiria nuo Long Ailendo. Harlemo up\xc4\x97, tekanti tarp Hadsono ir Ryt\xc5\xb3 upi\xc5\xb3, skiria Manhatan\xc4\x85 nuo Bronkso.\n_START_SECTION_\nAplinka\n_START_PARAGRAPH_\nNiujorko aplink\xc4\x85 veikia miesto dydis, tankis, didel\xc4\x97 vie\xc5\xa1ojo transporto infrastrukt\xc5\xabra ir tai, kad miestas pastatytas prie Hadsono up\xc4\x97s \xc5\xbeio\xc4\x8di\xc5\xb3. Niujorko miestas taip pat atlieka svarb\xc5\xb3 vaidmen\xc4\xaf nacionalin\xc4\x97je aplinkos politikoje d\xc4\x97l savo dyd\xc5\xbeio ir \xc4\xaftakos._NEWLINE_Niujorko gyventoj\xc5\xb3 tankumas aplinkai ir naudingas, ir pavojingas. Niujorkas turi did\xc5\xbeiausi\xc4\x85 vie\xc5\xa1ojo transporto sistem\xc4\x85 Jungtin\xc4\x97se Valstijose, kuri palengvina \xc5\xbemon\xc4\x97ms keliavim\xc4\x85, ta\xc4\x8diau ji ter\xc5\xa1ia aplink\xc4\x85. Benzino suvartojimas mieste yra tokio lygio, koks buvo visos \xc5\xa1alies vidurkis XX am\xc5\xbeiaus 3 de\xc5\xa1imtmetyje, tod\xc4\x97l miestas yra atsakingas u\xc5\xbe 1\xc2\xa0% \xc5\xa1alies \xc5\xa1iltnamio duj\xc5\xb3 i\xc5\xa1metim\xc4\x85 \xc4\xaf aplink\xc4\x85._NEWLINE_Niujorke statoma vis daugiau \xc5\xbeali\xc5\xb3j\xc5\xb3 pastat\xc5\xb3, pavyzd\xc5\xbeiui, 7 pasaulio prekybos centro dangorai\xc5\xbeis, kuris perdirba lietaus vanden\xc4\xaf ir j\xc4\xaf naudoja dr\xc4\x97kinimui, taip pat turi \xc5\xa1ildym\xc4\x85 ir ap\xc5\xa1vietimus kontroliuojant\xc4\xaf kompiuter\xc4\xaf.\n_START_SECTION_\nArchitekt\xc5\xabra\n_START_PARAGRAPH_\nLabiausiai asocijuojamas pastatas su Niujorku yra Empire State Building. 1885 metais \xc4\x8cikagoje buvo pastatytas pirmasis pasaulyje dangorai\xc5\xbeis naudojant gele\xc5\xbeies konstrukcij\xc4\x85, tokia statyb\xc5\xb3 technologija greitai atkeliavo ir \xc4\xaf Niujork\xc4\x85. Tada miestas nuo europieti\xc5\xa1k\xc5\xb3 \xc5\xbeemaauk\xc5\xa1\xc4\x8di\xc5\xb3 tradicij\xc5\xb3 per\xc4\x97jo prie auk\xc5\xa1tumini\xc5\xb3 verslo rajon\xc5\xb3 pastat\xc5\xb3._NEWLINE_Niujorko mieste gausu \xc4\xafvairiausi\xc5\xb3 stili\xc5\xb3 pastat\xc5\xb3, tarp j\xc5\xb3 \xe2\x80\x93 Woolworth Building, tai yra 1913 metais pastatytas ankstyvojo neogotikinio stiliaus dangorai\xc5\xbeis. Art Deco stiliaus Chrysler Building dangorai\xc5\xbeis, pastatytas 1930 metais ir daugumos istorik\xc5\xb3 laikomas gra\xc5\xbeiausiu pastatu Niujorke. Modernistinio stiliaus Seagram Building dangorai\xc5\xbeis, pastatytas 1957 metais, \xc4\xafkv\xc4\x97p\xc4\x97 daugyb\xc4\x99 b\xc5\xabsim\xc5\xb3 pastat\xc5\xb3. Pasaulio prekybos centro dangorai\xc5\xbeiai iki sunaikinimo per rugs\xc4\x97jo 11 atakas ir puikus ekologi\xc5\xa1ko dizaino pavyzdys Cond\xc3\xa9 Nast Building dangorai\xc5\xbeis, pastatytas 2000 metais, buvo miesto simboliai.\n_START_SECTION_\nKult\xc5\xabra\n_START_PARAGRAPH_\nNiujorke prasid\xc4\x97jo daugyb\xc4\x97 Amerikos kult\xc5\xabrini\xc5\xb3 jud\xc4\x97jim\xc5\xb3, pavyzd\xc5\xbeiui, Harlemo Renesansas. Jo metu miestas buvo tap\xc4\x99s afroamerikie\xc4\x8di\xc5\xb3 literat\xc5\xabros centru. Niujorkas XX am\xc5\xbeiaus 5-ame de\xc5\xa1imtmetyje buvo d\xc5\xbeiazo muzikos centras, 6-ame de\xc5\xa1imtmetyje abstrak\xc4\x8diojo ekspresionizmo ir 8-ame de\xc5\xa1imtmetyje hip-hop muzikos lop\xc5\xa1ys. 8-9 de\xc5\xa1imtme\xc4\x8diuose Miestas dar\xc4\x97 \xc4\xaftak\xc4\x85 Pank ir Hardcore muzikai. Pastaraisiais metais i\xc5\xa1 Niujorko kyla garsios Indie rock muzikos grup\xc4\x97s, pavyzd\xc5\xbeiui, The Strokes, Interpol, The Bravery, Scissor Sisters, bei They Might Be Giants. Niujorkas taip pat labai svarbus film\xc5\xb3 industrijai. Manhatta (1920), \xc5\xa1alies pirmas avangardinis filmas, buvo nufilmuotas Niujorko mieste. \xc5\xa0iandien Niujorkas yra antras pagal dyd\xc4\xaf JAV kino industrijos centras. Mieste yra daugiau kaip 2 000 meno ir kult\xc5\xabros organizacij\xc5\xb3 ir daugiau kaip 500 galerij\xc5\xb3. Elektrin\xc4\x97s \xc5\xa1viesos i\xc5\xa1radimas leido miestui vystyti teatr\xc4\x85. XIX am\xc5\xbeiaus 9-ame de\xc5\xa1imtmetyje tokie teatrai kaip Brodv\xc4\x97jus, kartu su 42-aja gatve, prad\xc4\x97jo rodyti nauj\xc4\x85 teatro \xc5\xbeanr\xc4\x85, \xc5\xbeinom\xc4\x85 kaip Brodv\xc4\x97jaus miuziklas.\n_START_SECTION_\nTurizmas\n_START_PARAGRAPH_\nKiekvienais metais Niujork\xc4\x85 aplanko apie 40 milijon\xc5\xb3 JAV ir u\xc5\xbesienio turist\xc5\xb3. Turistai da\xc5\xbeniausiai ap\xc5\xbei\xc5\xabri Empire State Building dangorai\xc5\xbe\xc4\xaf, Eliso sal\xc4\x85, Brodv\xc4\x97jaus teatr\xc4\x85, muziejus bei kitas patrauklias vietas, pavyzd\xc5\xbeiui, Centrin\xc4\xaf, Va\xc5\xa1ingtono skvero parkus, \xe2\x80\x9eRockfellerio\xe2\x80\x9c centr\xc4\x85, Bronkso zoologijos ir Niujorko botanikos sodus, prabangius prekybos centrus 5-ojoje ir Medisono gatv\xc4\x97se. Daug turist\xc5\xb3 pritraukia ir vienas i\xc5\xa1 Niujorko simboli\xc5\xb3 \xe2\x80\x93 Laisv\xc4\x97s statula.\n_START_SECTION_\nVald\xc5\xbeia\n_START_PARAGRAPH_\nNiujorkas buvo suvienytas 1898 metais, nuo to laiko savivaldyb\xc4\x97 kontroliuoja j\xc4\xaf ir jo priemies\xc4\x8dius. Niujorko vald\xc5\xbeia labiau centralizuota nei daugelis kit\xc5\xb3 JAV miest\xc5\xb3 savivaldybi\xc5\xb3, ji yra atsakinga u\xc5\xbe \xc5\xa1vietim\xc4\x85, bibliotekas, saugum\xc4\x85, miesto pramogas, sanitarij\xc4\x85, vandens apr\xc5\xabpinim\xc4\x85 ir kitokias gerov\xc4\x97s paslaugas. Meras ir tarybos nariai renkami ketveri\xc5\xb3 met\xc5\xb3 kadencijai. Miesto taryb\xc4\x85 sudaro 51 tarybos narys, Niujorko rajonai yra nustatyti pagal geografin\xc4\x99 gyventoj\xc5\xb3 rib\xc4\x85. Miesto meras ir tarybos nariai gali kandidatuoti daugiausia du kartus. \xc5\xa0iuo metu miesto meras yra 2014 m. i\xc5\xa1rinktas Bill de Blasio.\n_START_SECTION_\nNusikalstamumas\n_START_PARAGRAPH_\nOrganizuotas nusikalstamumas ilgai buvo siejamas su Niujorko miestu. Nuo XIX am\xc5\xbeiaus prad\xc5\xbeios miestas buvo \xc5\xbeinomas d\xc4\x97l savo gauj\xc5\xb3 ir kiek v\xc4\x97liau \xe2\x80\x93 d\xc4\x97l gangsteri\xc5\xb3. XX am\xc5\xbeiaus 9-10 de\xc5\xa1imtme\xc4\x8diuose mieste klest\xc4\x97jo prekyba narkotikais, ta\xc4\x8diau policija \xc4\x97m\xc4\x97si nusikalstamumo u\xc5\xbekardymo program\xc5\xb3 (pvz., CompStat), buvo taisomi sudau\xc5\xbeyti langai, taikytos kitos priemon\xc4\x97s nusikalstamumui ma\xc5\xbeinti. D\xc4\x97l \xc5\xa1i\xc5\xb3 veiksm\xc5\xb3 ir demografini\xc5\xb3 poky\xc4\x8di\xc5\xb3 10 de\xc5\xa1imtme\xc4\x8dio pabaigoje ir XXI am\xc5\xbeiaus prad\xc5\xbeioje pavyko suma\xc5\xbeinti nusikalstamum\xc4\x85: nuo 1991 met\xc5\xb3 mieste prad\xc4\x97jo ma\xc5\xbe\xc4\x97ti nusikaltim\xc5\xb3, laikyti pavojingais gyvenamieji rajonai nuo tada tapo daug saugesni. Per paskutinius dvylika met\xc5\xb3 nusikalstamumas mieste suma\xc5\xbe\xc4\x97jo 75\xc2\xa0%, o \xc5\xbemog\xc5\xbeudys\xc4\x8di\xc5\xb3 skai\xc4\x8dius 2005 metais buvo \xc5\xbeemiausias nuo 1963 met\xc5\xb3: 2005 m. \xc4\xafvykdytos tik 539 \xc5\xbemog\xc5\xbeudyst\xc4\x97s, o 1990 m. \xe2\x80\x93 2 262. Pagal 2005 met\xc5\xb3 statistik\xc4\x85, Niujorkas buvo saugiausias i\xc5\xa1 de\xc5\xa1imties did\xc5\xbeiausi\xc5\xb3 JAV miest\xc5\xb3.\n_START_SECTION_\nTransportas\n_START_PARAGRAPH_\nVie\xc5\xa1asis transportas yra pagrindinis b\xc5\xabdas keliauti po Niujork\xc4\x85. Ma\xc5\xbedaug vienas i\xc5\xa1 trij\xc5\xb3 vie\xc5\xa1uoju transportu besinaudojan\xc4\x8di\xc5\xb3 \xc5\xbemoni\xc5\xb3 Jungtin\xc4\x97se Amerikos Valstijose ir du tre\xc4\x8ddaliai \xc5\xbemoni\xc5\xb3, kurie naudojasi gele\xc5\xbeinkeliais, gyvena Niujorke arba jo priemies\xc4\x8diuose. Palyginti su kitais \xc5\xa1alies miestais, kur 90\xc2\xa0% \xc5\xbemoni\xc5\xb3 \xc4\xaf savo darbovietes va\xc5\xbeiuoja automobiliais, Niujorkas yra vienintelis JAV miestas, kuriame daugiau nei pus\xc4\x97 \xc5\xa1eimos \xc5\xabki\xc5\xb3 neturi automobili\xc5\xb3 (Manhatane 75\xc2\xa0% gyventoj\xc5\xb3 neturi automobili\xc5\xb3, o visoje \xc5\xa1alyje toki\xc5\xb3 \xc5\xbemoni\xc5\xb3 yra tik 8\xc2\xa0%)_NEWLINE_Niujorko metropolitenas (metro) yra did\xc5\xbeiausia greitojo tranzito sistema pasaulyje, kurios b\xc4\x97gi\xc5\xb3 ilgis sudaro 1 056 kilometr\xc5\xb3 (656 mylias), \xc5\xa1is transporto tinklas yra ketvirtas pasaulyje pagal ve\xc5\xbeam\xc5\xb3 \xc5\xbemoni\xc5\xb3 skai\xc4\x8di\xc5\xb3 (2005 metais Niujorko metro pasinaudojo 1,4 milijardo \xc5\xbemoni\xc5\xb3). Niujorko transporto sistema yra didel\xc4\x97 ir sud\xc4\x97tinga. Niujorke yra ilgiausias pakabinamas tiltas visoje \xc5\xa0iaur\xc4\x97s Amerikoje, pirmas pasaulyje mechani\xc5\xa1kai v\xc4\x97dinamas automobili\xc5\xb3 tunelis, daugiau kaip 12 000 gelton\xc5\xb3j\xc5\xb3 taksi automobili\xc5\xb3 ir orinis tramvajus, kuris perkelia \xc5\xbemones i\xc5\xa1 Ruzvelto salos \xc4\xaf Manhatan\xc4\x85._NEWLINE_Niujorko autobus\xc5\xb3 parkas ir gele\xc5\xbeinkeli\xc5\xb3 tinklas yra did\xc5\xbeiausi \xc5\xa0iaur\xc4\x97s Amerikoje. Gele\xc5\xbeinkeli\xc5\xb3 tinklas, kuris jungia trij\xc5\xb3 valstij\xc5\xb3 region\xc5\xb3 priemies\xc4\x8dius ir Niuroko miest\xc4\x85, turi daugiau kaip 250 sto\xc4\x8di\xc5\xb3 ir 20 linij\xc5\xb3. Sistema susijungia su dviem judriausiomis gele\xc5\xbeinkeli\xc5\xb3 stotimis Jungtin\xc4\x97se Valstijose._NEWLINE_Niujorko miesto oro uostai yra pagrindiniai vartai \xc4\xaf JAV. 2005 metais visais trimis Niujorko oro uostais naudojosi 100 milijon\xc5\xb3 \xc5\xbemoni\xc5\xb3. Niujorko oro erdv\xc4\x97 yra judriausia visoje \xc5\xa1alyje. Pagrindinis mieste\xc2\xa0\xe2\x80\x93 D\xc5\xbeono F. Kened\xc5\xbeio tarptautinis oro uostas.'